Yleisurheilu kesäolympialaisissa 1952 – miesten keihäänheitto
Loppukilpailu

Loppukilpailu käytiin samana päivän karsinnan kanssa, 23. heinäkuuta kello 16.00 alkaen. Kolmen heittokierroksen jälkeen kuusi pisimmälle heittänyttä urheilijaa jatkoivat kolmelle viimeiselle kierrokselle. Kukaan tästä kuusikosta ei parantanut tulostaan viimeisillä heittokierroksilla.
Kilpailussa ei ollut suurta ennakkosuosikkia. Lontoon olympiakisojen 1948 mitalisteista Helsingissä kilpaili enää 42-vuotissyntymäpäiväänsä lähestynyt Unkarin József Várszegi, joka karsiutui loppukilpailusta. Kisojen isäntämaa Suomella vähintään yksi mieskeihäänheittäjä oli voittanut olympiamitalin kolmissa edellisissä olympiakisoissa, ja tälläkin kertaa maan kaikki kolme osallistujaa etenivät loppukilpailuun, jossa vuoden 1950 Euroopan mestari Toivo Hyytiäinen jatkoi pronssillaan Suomen mitaliputkea lajissa. Hyytiäisen mitali oli myös Suomen ainoa yleisurheilumitali Helsingin kisoista ja siten erityisen huomionarvoinen ennen toista maailmansotaa yleisurheilun suurvaltana tunnetulle maalle.
Menestynein maa Helsingin miesten keihäänheitossa oli kuitenkin Yhdysvallat, joka otti kaksoisvoiton Cyrus Youngin voittaessa 24-vuotissyntymäpäivänään Yhdysvaltain ensimmäisen ja vuoteen 2020 asti ainoan olympiakullan miesten keihäänheitossa toisella kierroksella heittämällään uudella olympiaennätyksellä 73,78 metriä. Kaksoisvoittoon maalle varmisti hopeamitalisti William Miller 1,32 metriä Youngia lyhyemmällä heitolla. Kolmas yhdysvaltalainen, myöhempi maailmanennätyksen haltija Franklin Held, sijoittui yhdeksänneksi. Ensimmäistä kertaa kesäolympialaisissa Helsingissä kilpailleen Neuvostoliiton parhaiten sijoittunut edustaja Viktor Tsybulenko oli neljäs hävittyään Hyytiäisen 71,89 metrin pronssitulokselle 17 senttimetriä: Tsybulenko sijoittui mitaleille kaksissa seuraavissa kesäolympialaisissa.
| Sija | Nimi | Maa | 1>  | 2>  | 3>  | 4>  | 5>  | 6>  | Tulos (m) | Muuta |
| --- | --- | --- | --- | --- | --- | --- | --- | --- | --- | --- |
| 01  | Cyrus Young |  Yhdysvallat | 68,45 | 73,78 | 72,80 | 65,73 | 71,93 | X | 73,78 | OR |
| 02  | William Miller |  Yhdysvallat | 72,46 | 71,65 | 63,95 | 65,41 | 66,97 | 70,45 | 72,46 |  |
| 03  | Toivo Hyytiäinen |  Suomi | 71,89 | 71,24 | 70,25 | 70,00 | 69,55 | 71,16 | 71,89 |  |
| 4. | Viktor Tsybulenko |  Neuvostoliitto | 71,72 | 70,44 | 66,48 | 71,37 | 66,49 | X | 71,72 |  |
| 5. | Branko Dangubić |  Jugoslavia | 66,21 | 61,09 | 70,55 | 58,94 | X | – | 70,55 | PB |
| 6. | Vladimir Kuznetsov |  Neuvostoliitto | 70,37 | 65,71 | 64,81 | 56,16 | 58,08 | 60,10 | 70,37 |  |
| 7. | Ragnar Ericzon |  Ruotsi | 69,04 | 64,55 | 68,02 |  |  |  | 69,04 |  |
| 8. | Soini Nikkinen |  Suomi | 68,80 | 64,08 | 61,58 |  |  |  | 68,80 |  |
| 9. | Franklin Held |  Yhdysvallat | 68,42 | X | X |  |  |  | 68,42 |  |
| 10. | Per-Arne Berglund |  Ruotsi | 58,93 | 67,47 | 64,13 |  |  |  | 67,47 |  |
| 11. | Otto Bengtsson |  Ruotsi | 65,50 | 63,92 | 64,58 |  |  |  | 65,50 |  |
| 12. | Herbert Koschel |  Saksa | X | 64,54 | 64,06 |  |  |  | 64,54 |  |
| 13. | Juri Štšerbakov |  Neuvostoliitto | 64,52 | 60,09 | 60,79 |  |  |  | 64,52 |  |
| 14. | Richard Miller |  Iso-Britannia | X | 63,75 | 59,64 |  |  |  | 63,75 |  |
| 15. | Ricardo Héber |  Argentiina | 60,43 | 62,70 | 62,82 |  |  |  | 62,82 |  |
| 16. | Eino Leppänen |  Suomi | 58,28 | 62,61 | X |  |  |  | 62,61 |  |
| 17. | Amos Matteucci |  Italia | 59,75 | 61,67 | 61,38 |  |  |  | 61,67 |  |
AR: Maanosan ennätys | CR: Kisaennätys | NR: Kansallinen ennätys | OR: Olympiaennätys | PB/PR: Henkilökohtainen ennätys | SB: Kauden paras | WL: Maailman kauden kärkitulos | WR: Maailmanennätys
Helsingin olympiakisojen miesten keihäänheittokilpailu käytiin Olympiastadionilla.
Toivo Hyytiäinen saavutti Helsingin kisoissa isäntämaan ainoan yleisurheilumitalin.